Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Danijos paraiška „EGF/2010/017 DK/Midtjylland Machinery“) /* KOM/2011/0421 galutinis */





AIŠKINAMASIS MEMORANDUMAS 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo[1] 28 punkte numatyta galimybė mobilizuoti Europos prisitaikymo prie globalizacijos padarinių fondo (toliau – EGF) lėšas, taikant lankstumo mechanizmą, neviršijant viršutinės metinės 500 mln. EUR ribos ir viršijant atitinkamų finansinės programos išlaidų kategorijų ribas. EGF finansinės paramos taisyklės nustatytos 2006 m. gruodžio 20 d. Europos Parlamento ir Tarybos reglamente (EB) Nr. 1927/2006, įsteigiančiame Europos prisitaikymo prie globalizacijos padarinių fondą[2]. 2010 m. gegužės 11 d. Danija pateikė paraišką „EGF/2010/017 DK/Midtjylland Machinery“ dėl finansinės paramos iš EGF, nes iš 6 įmonių, vykdančių NACE 2 red. 28 skyriaus (Mašinų ir įrangos gamyba)[3] veiklą Danijos Vidurio Jutlandijos/Danijos (DK04) NUTS II regione, buvo atleista darbuotojų. Nuodugniai išnagrinėjusi šią paraišką Komisija, laikydamasi Reglamento (EB) Nr. 1927/2006 10 straipsnio, padarė išvadą, kad šiame reglamente nustatytos sąlygos finansinei paramai gauti yra įvykdytos. PARAIŠKOS SANTRAUKA IR ANALIZĖ Pagrindiniai duomenys || EGF nuorodos Nr. || EGF/2010/017 Valstybė narė || Danija 2 straipsnis || b punktas Susijusios įmonės || 6 NUTS II regionas || Vidurio Jutlandija (DK04) NACE 2 red. skyrius || 28 skyrius (Mašinų ir įrangos gamyba) Ataskaitinis laikotarpis || 2009 06 06–2010 03 06 Prie individualių poreikių pritaikytų paslaugų teikimo pradžia || 2010 08 11 Paraiškos data || 2010 05 11 Atleistų darbuotojų skaičius ataskaitiniu laikotarpiu || 813 Atleistų darbuotojų, kuriems numatyta parama, skaičius || 325 Prie individualių poreikių pritaikytoms paslaugoms skirtos lėšos, EUR || 5 627 125 EGF paramai įgyvendinti skirtos lėšos[4], EUR || 441 500 EGF paramai įgyvendinti skirtos lėšos, proc. || 7,3 Visa suma, EUR || 6 068 625 EGF parama, EUR (65 proc.) || 3 944 606 1. Paraiška Komisijai pateikta 2010 m. gegužės 11 d., o papildoma informacija teikta iki 2011 m. kovo 21 d. 2. Paraiška atitinka Reglamento (EB) Nr. 1927/2006 2 straipsnio b punkte nustatytas EGF paramos skyrimo sąlygas ir buvo pateikta per šio reglamento 5 straipsnyje nustatytą 10 savaičių laikotarpį. Darbuotojų atleidimo sąsaja su esminiais pasaulio prekybos sistemos struktūriniais pokyčiais dėl globalizacijos ar pasaulinės finansų ir ekonomikos krizės 3. Siekdama nustatyti darbuotojų atleidimo ir su globalizacija susijusių esminių pasaulio prekybos sistemos struktūrinių pokyčių sąsają, Danija teigia, kad ES vėjo turbinų gamybos pramonė, įtraukta į NACE 2 red. 28 skyrių (Mašinų ir įrangos gamyba), labai nukentėjo nuo pasaulio prekybos sistemos pokyčių, visų pirma dėl reikšmingo ES rinkos dalies sumažėjimo. Danija nurodo, kad nors Europos vėjo turbinų gamybos apimtis per paskutinius kelerius metus padidėjo, pasaulio vėjo turbinų rinka plėtojosi dar sparčiau, ypač Azijoje ir Šiaurės Amerikoje. 4. Danija remiasi Pasaulio vėjo energijos asociacijos parengta 2009 m. Pasaulio vėjo energijos ataskaita, iš kurios matyti, kad vėjo energijos pramonė sparčiausiai plėtojosi Azijoje ir Šiaurės Amerikoje, o Europa jau nebėra pasaulio vėjo energijos sektoriaus centras. Nors pasaulyje šis pramonės sektorius sparčiai augo, Europos bendrojo pajėgumo dalis sumažėjo nuo 65,5 proc. (2006 m.) iki 47,9 proc. (2009 m.). Sparčiausiai šis sektorius vystosi Azijoje: 2009 m. joje pagaminta 40,4 proc. naujos vėjo energijos (palyginti su 18,1 proc. 2004 m.), tuo tarpu Europoje šis skaičius sumažėjo nuo 70,7 proc. (2004 m.) iki vos 27,3 proc. (2009 m.). (Šaltinis: 2009 m. Pasaulio vėjo energijos ataskaita, Pasaulio vėjo energijos asociacija (angl. WWEA) Daug mažesnės darbo sąnaudos ir nemažos didelių vėjo turbinų dalių gabenimo išlaidos verčia Europos gamintojus perkelti gamybą arčiau dinamiškiausių galutinių vartotojų rinkų, kad būtų užtikrintas jų konkurencingumas ir padėtis rinkoje. Dėl to vis mažiau vėjo turbinų gaminama ES. 5. Aprašyta tendencija pasireiškė ir įmonėje Vestas Group, kurioje dirbo 95 proc. visų pagal šią paraišką remtinų darbuotojų. Nors per paskutinius penkerius metus jos pajamos išaugo 185 proc., o darbuotojų skaičius per tą patį laikotarpį padidėjo 202 proc., sparčiai augančioje pasaulinėje vėjo energijos rinkoje įmonei priklausanti rinkos dalis sumažėjo nuo 30 proc. (2004 m.) iki maždaug 14 proc. (šiuo metu). Dėl šių veiksnių įmonė Vestas pagrindinę savo veiklą ir gamyklas perkėlė į Jungtines Amerikos Valstijas ir Aziją, kur gyvena daugiausia jos klientų ir kur gamybos sąnaudos yra mažesnės. 6. Be to, po finansų ir ekonomikos krizės susidariusi nauja ekonominė padėtis 2009 m. neigiamai paveikė ES vėjo energijos pramonę. Todėl tais metais Danijos vėjo energijos pramonės sektoriuje staigiai sumažėjo užimtumo lygis ir jo apyvarta. Duomenys apie atleistų darbuotojų skaičių ir 2 straipsnio b punkto kriterijų laikymasis 7. Šią paraišką Danija pateikė laikydamasi Reglamento (EB) Nr. 1927/2006 2 straipsnio b punkte nustatytų intervencijos kriterijų, pagal kuriuos per devynių mėnesių laikotarpį iš valstybės narės įmonių, vykdančių to paties NACE 2 red. skyriaus veiklą viename regione arba dviejuose gretimuose regionuose pagal NUTS II lygmenį, turi būti atleista ne mažiau kaip 500 darbuotojų. 8. Paraiškoje nurodoma, kad per ataskaitinį devynių mėnesių laikotarpį nuo 2009 m. birželio 6 d. iki 2010 m. kovo 6 d. iš šešių įmonių, vykdančių NACE 2 red. 28 skyriaus (Mašinų ir įrangos gamyba)[5] veiklą Vidurio Jutlandijos (DK04) NUTS II regione atleista 813 darbuotojų. Visų atleistų darbuotojų skaičius apskaičiuotas pagal Reglamento (EB) Nr. 1927/2006 2 straipsnio antros pastraipos trečią įtrauką. Paaiškinimas apie nenumatytą šio darbuotojų atleidimo pobūdį 9. Danijos valdžios institucijos teigia, kad nebuvo įmanoma numatyti darbo vietų mažinimo, dėl kurio pateikta ši paraiška, Vidurio Jutlandijoje, kadangi pasaulio vėjo energijos sektorius labai sparčiai plėtėsi ir gamintojai savo ketvirtinėse ataskaitose, parengtose prieš darbuotojų atleidimą, skelbė optimistines prognozes. Darbuotojus atleidusios įmonės ir darbuotojai, kuriems numatyta parama 10. Paraiškoje nurodoma, kad iš šešių toliau nurodytų įmonių atleista 813 darbuotojų; iš jų 325 darbuotojams numatyta parama: Įmonės Atleistų darbuotojų skaičius Vestas assembly A/S || 138 Vestas Blades A/S || 506 Vestas Control Systems A/S || 105 Vestas Machining A/S || 24 I.P.L Transmissioner || 18 Lind Jensens Maskinfabrik || 22 Iš viso įmonių: 6 || Iš viso atleistų darbuotojų: 813 11. Remtinų darbuotojų pasiskirstymas: Kategorija || Skaičius || Procentinė dalis Vyrai || 251 || 77,23 Moterys || 74 || 22,77 ES piliečiai || 325 || 100,00 Ne ES piliečiai || 0 || 0 15–24 m. asmenys || 28 || 8,62 25–54 m. asmenys || 247 || 76,00 55–64 m. asmenys || 50 || 15,38 Vyresni nei 64 m. asmenys || 0 || 0 12. Tarp atleistų darbuotojų nėra ilgalaikių sveikatos problemų turinčių ar neįgalių asmenų. 13. Darbuotojų pasiskirstymas pagal profesines kategorijas: Kategorija || Skaičius || Procentinė dalis Specialistai || 2 || 0,62 Technikai ir jaunesnieji specialistai || 26 || 8,00 Įstaigų pagalbiniai tarnautojai || 1 || 0,31 Kvalifikuoti darbininkai ir amatininkai || 133 || 40,92 Įrenginių ir mašinų operatoriai ir surinkėjai || 149 || 45,84 Nekvalifikuoti darbininkai[6] || 14 || 4,31 14. Pagal Reglamento (EB) Nr. 1927/2006 7 straipsnį Danija patvirtino, kad įvairiais EGF paramos įgyvendinimo etapais, ypač suteikiant teisę gauti EGF paramą, taikė ir toliau taikys moterų ir vyrų lygybės bei nediskriminavimo principus. Susijusios teritorijos ir jos valdžios institucijų ir suinteresuotųjų šalių aprašymas 15. Susijusi teritorija yra Vidurio Jutlandijos regionas (Midtjylland, NUTS II – DK04), ypač Ringkiobingo–Skerno savivaldybė. Vidurio Jutlandija yra pirmas pagal plotą ir antras pagal gyventojų skaičių iš penkių Danijos regionų: jos plotas – 13 053 km2, joje gyvena 1,2 mln. gyventojų. Šio regiono sostinė – Viborgas. Nukentėjusioji Ringkiobingo–Skerno savivaldybė yra vakarinėje regiono dalyje. Šioje savivaldybėje (1 485 km²) gyvena 58 803 gyventojų (2009 m.). 16. Pagrindinės suinteresuotosios šalys yra Ringkiobingo–Skerno savivaldybė ir socialiniai partneriai. Savivaldybės užduotis – padėti bedarbiams rasti naują darbą, įskaitant darbuotojų kvalifikacijai kelti skirtų priemonių rengimą, darbo paieškai reikalingų gebėjimų ugdymą ir pagalbą darbuotojams nustatant tikslus. Savivaldybė bus atsakinga už paraiškoje nurodytų veiksmų įgyvendinimą, taip pat registravimą ir kontrolę. Socialiniai partneriai, t. y. projekte dalyvaujančios profesinės sąjungos ir darbdavių organizacijos yra šios: Ringkiobingo fjordo verslo plėtros centras (Ringkøbing Fjord Erhvervscenter), Ringkiobingo–Skerno profesinio rengimo centras (UddannelsesCenter Ringkøbing-Skjern), Danijos profesinių sąjungų konfederacija (LO), Metalurgijos pramonės darbuotojų sąjunga (Dansk Metal), Nekvalifikuotų darbuotojų sąjunga (3F), Danijos darbdavių organizacija (DI – pramonės darbdavių organizacija), Vietos užimtumo patariamoji taryba (LBR – užimtumo sektoriuje veikiančių partnerių taryba), Regioninė užimtumo patariamoji taryba (RBR – regioninė partnerių taryba) ir Vestas Wind Systems A/S. Tikėtinas darbuotojų atleidimo poveikis vietos, regiono ar šalies užimtumui 17. Ringkiobingo–Skerno savivaldybėje geležies ir metalo pramonės (kuriai priklauso vėjo turbinų gamybos sektorius) darbuotojų dalis, atsižvelgiant į visus darbingo amžiaus gyventojus, yra didesnė nei visoje Danijoje (atitinkamai, 19 proc. ir 6 proc.). Todėl šį regioną labiau veikia neigiami sektoriaus pokyčiai. 18. Danija numato, kad darbuotojų atleidimas turės didelio poveikio vietos mastu: nukentėjusiųjų darbuotojų prarastos darbo vietos sudaro apie 2,5 proc. visų darbo vietų Ringkiobingo–Skerno savivaldybėje. Nedarbo lygis šioje savivaldybėje augo sparčiau ir yra daug didesnis nei Vidurio Jutlandijos regione ir visoje Danijoje (2008 m. liepos mėn. – 2010 m. rugsėjo mėn. nedarbo lygis Ringkiobingo–Skerno savivaldybėje padidėjo 290 proc., Vidurio Jutlandijos regione – 192 proc., Danijoje – 176 proc. Šaltinis: www.jobindsats.dk). 19. Remdamasi Danijos Vyriausybės darbo rinkos komisijos paskelbtais duomenimis, konsultavimo bendrovė M-ploy A/S apskaičiavo, kad dėl šių darbuotojų atleidimų metinės su paramos priemonėmis nedarbui mažinti susijusios išlaidos gali padidėti maždaug 940 000 EUR, o metinės mokestinės pajamos gali sumažėti 3,2 mln. EUR. Suderintas finansuotinų prie individualių poreikių pritaikytų paslaugų paketas ir numatomos jo sąnaudos, įskaitant jo ir struktūrinių fondų finansuojamų veiksmų tarpusavio papildomumą 20. Padėties apibendrinimas ir perorientavimas. Tikslinė darbuotojų grupė dalyvaus pradinėje programoje, kurios metu bus nustatyti darbuotojų tikslai ir parengtas veiksmų planas. Ši programa truks 12 savaičių, jos tikslas – susijusių darbuotojų perorientavimas, visų pirma atsižvelgiant į perspektyvias plėtros sritis savivaldybėje, kaip antai ekologiška energija ir turizmas. Siekiant geriau nustatyti būsimas plėtros sritis, pradėti du tyrimai. Ši priemonė taip pat apima kvalifikacijos vertinimą, prie individualių poreikių pritaikytą profesinį orientavimą, praktinius seminarus profesinėse mokyklose arba profesinio mokymo centruose ir mokymą darbo vietoje. Kitų šalių piliečiams, kurie nekalba daniškai arba gerai nesupranta šios kalbos, bus suteikta vertimo žodžiu paslauga. Papildoma parama tolesnėms švietimo ir mokymo programoms. Dalyviams, siekiantiems vieno ar daugiau su švietimu susijusiu tikslų, nustatytų dalyvaujant pirmojoje priemonėje, suteikiama galimybė pradėti ir (arba) užbaigti švietimo programą. Naujovių laboratorija. Šios priemonės tikslas – darbuotojų įgūdžių tobulinimas, kad šie galėtų rasti panašų darbą švariųjų technologijų srityje veikiančiose įmonėse. Švariųjų technologijų ir (arba) inovacijų srityse pirmaujančiose įmonėse bus rengiami mokymo kursai ir stažuotės su kuratoriais. Svarbiausia šios priemonės dalis – įdarbinimas priimančioje įmonėje, kurioje darbuotojas galės išbandyti savo arba įgyvendinti tos įmonės idėjas. Praktinis mokymas ir kuravimo sistema. Praktinis mokymas ir su juo susijusi kuravimo sistema skirta tiems tikslinės grupės darbuotojams, kurie, pasibaigus perorientavimo programai, atrinkti į papildomo mokymo programą, ir vyresniems nei 50 m. asmenims, kurie nenori pradėti viso mokymo kurso. Manoma, kad bus parengta maždaug 40 praktinio mokymo ir su juo susijusių kuravimo programų. Skubios pagalbos centras. Šis skubios pagalbos centras teiks konsultacijas bedarbiams ir galimiems darbdaviams, ieškantiems tinkamos nuolatinio mokymosi programos. Ši paslauga turi būti suteikta iš karto jos paprašius. Tai gali būti: kuratoriaus paieška, kvalifikacijos įvertinimas, naujų įgūdžių ir nuolatinio mokymosi (profesinio mokymo kursų ir t. t.) poreikio nustatymas bei su tuo susijusios konsultacijos. Išmokos darbo paieškos metu, bedarbio pašalpos, studentų stipendijos. Šios priemonės tikslas – sumažinti su parama susijusias kliūtis. Ieškantys darbo asmenys gali gauti įvairias išmokas, atsižvelgiant į jų padėtį ir nacionalinę paramos sistemą, taip pat į suderinto paketo priemones, kuriose jie dalyvauja. Danija patvirtino, kad šios išmokos bus mokamos tik tuo laikotarpiu, kuriuo bus teikiamos aktyvios darbo rinkos priemonės. Judumo išmokos. Judumo išmokos numatytos darbuotojams, kurie turi važinėti iš savo gyvenamosios vietos, kad galėtų dalyvauti priemonėse. 21. Prie paraiškoje nurodytų EGF paramai įgyvendinti skirtų lėšų pagal Reglamento (EB) Nr. 1927/2006 3 straipsnį priskiriama parengiamoji, valdymo ir kontrolės veikla, taip pat informavimas ir viešinimas. 22. Danijos valdžios institucijų nurodytos prie individualių poreikių pritaikytos paslaugos – tai aktyvios darbo rinkos priemonės, priskiriamos prie tinkamų finansuoti veiksmų, apibrėžtų Reglamento (EB) Nr. 1927/2006 3 straipsnyje. Danijos valdžios institucijų skaičiavimu, bendros šių paslaugų išlaidos yra 5 627 125 EUR, o EGF paramai įgyvendinti skirtos lėšos – 586 500 EUR (10,4 proc. visos sumos). Bendra iš EGF prašomos paramos suma yra 3 944 606 EUR (65 proc. visų išlaidų). Veiksmai || Numatytas remtinų darbuotojų skaičius || Numatytos išlaidos vienam remtinam darbuotojui (EUR) || Bendros išlaidos (bendras EGF ir nacionalinis finansavimas) (EUR) Prie individualių poreikių pritaikytos paslaugos (Reglamento (EB) Nr. 1927/2006 3 straipsnio pirma pastraipa) Padėties apibendrinimas ir perorientavimas || 150 || 7 535 || 1 130 250 Papildoma parama tolesnėms švietimo programoms || 75 || 12 135 || 910 125 Naujovių laboratorija || 10 || 24 500 || 245 000 Praktinis mokymas ir kuravimo sistema || 40 || 6 875 || 275 000 Skubios pagalbos centras || 50 || 7 100 || 355 000 Išmokos darbo paieškos metu, bedarbio pašalpos, studentų stipendijos || 325 || 7 928 || 2 576 600 Judumo išmokos || 85 || 1 590 || 135 150 Prie individualių poreikių pritaikytos paslaugos – tarpinė suma || || 5 627 125 EGF paramai įgyvendinti skirtos lėšos (Reglamento (EB) Nr. 1927/2006 3 straipsnio trečia pastraipa) Parengiamoji veikla || || 33 750 Valdymas vietos lygmeniu || || 159 000 Valdymas šalies lygmeniu || || 56 000 Informavimas ir viešinimas || || 33 750 Kontrolės veikla || || 159 000 EGF paramai įgyvendinti skirtos lėšos – tarpinė suma || || 441 500 Bendros numatytos išlaidos || || 6 068 625 EGF parama (65 proc. visų išlaidų) || || 3 944 606 23. Danija patvirtina, kad aprašytos priemonės papildo iš struktūrinių fondų finansuojamus veiksmus. Data (-os), kada nukentėjusiems darbuotojams pradėta arba planuojama pradėti teikti prie individualių poreikių pritaikytas paslaugas 24. Individualiems poreikiams pritaikytas paslaugas, skirtas nukentėjusiems darbuotojams ir įtrauktas į suderintą priemonių paketą, kurį siūloma bendrai finansuoti iš EGF, Danija pradėjo teikti 2010 m. rugpjūčio 11 d. Todėl ši data laikoma laikotarpio, kuriuo iš EGF gali būti skiriama parama, pradžia. Konsultacijų su socialiniais partneriais tvarka 25. Rengiant šią paraišką konsultuotasi su įvairiomis socialinių partnerių organizacijomis (žr. 14 punktą), kurios taip pat įtrauktos į priemonių įgyvendinimo stebėseną. 26. Danijos valdžios institucijos patvirtino, kad buvo laikytasi nacionaliniuose ir Bendrijos teisės aktuose nustatytų su kolektyviniu atleidimu susijusių reikalavimų. Informacija apie veiksmus, kurie yra privalomi pagal nacionalinius teisės aktus arba kolektyvines sutartis 27. Atsižvelgdamos į Reglamento (EB) Nr. 1927/2006 6 straipsnyje nustatytus kriterijus, Danijos valdžios institucijos savo paraiškoje: · patvirtino, kad EGF finansinė parama nepakeičia priemonių, kurias įmonės privalo taikyti pagal nacionalinius teisės aktus arba kolektyvines sutartis; · įrodė, kad veiksmais parama teikiama atskiriems darbuotojams ir nenaudojama įmonėms arba sektoriams restruktūrizuoti; · patvirtino, kad nurodytiems tinkamiems finansuoti veiksmams neteikiama pagalba pagal kitas ES finansines priemones. Valdymo ir kontrolės sistemos 28. Danija pranešė Komisijai, kad finansinę paramą valdys ir prižiūrės tos pačios institucijos, kurios valdo ir prižiūri Europos socialinio fondo paramą. Vadovaujančioji institucija bus Danijos įmonių ir statybos valdyba. Kitas tos pačios institucijos padalinys bus paskirtas tvirtinančiąja institucija. Audito institucija bus Danijos įmonių ir statybos valdybos ES finansavimo kontrolės tarnyba. Finansavimas 29. Remiantis Danijos paraiška, siūloma EGF parama suderintam prie individualių poreikių pritaikytų paslaugų paketui yra 3 944 606 EUR, o tai sudaro 65 proc. visų išlaidų. Komisijos siūlomas asignavimas iš Fondo pagrįstas Danijos pateikta informacija. 30. Atsižvelgdama į didžiausią galimą EGF finansinės paramos sumą pagal Reglamento (EB) Nr. 1927/2006 10 straipsnio 1 dalį, taip pat į asignavimų perskirstymo mastą, Komisija siūlo visai minėtai sumai, skirtinai pagal finansinės programos 1a išlaidų kategoriją, mobilizuoti EGF lėšas. 31. Skyrus siūlomą finansinės paramos sumą, EGF liks daugiau nei 25 proc. numatytos didžiausios metinės sumos, kurią galima skirti asignavimams per paskutinius keturis metų mėnesius, kaip reikalaujama pagal Reglamento (EB) Nr. 1927/2006 12 straipsnio 6 dalį. 32. Teikdama šį pasiūlymą mobilizuoti EGF lėšas, Komisija pradeda supaprastintą trišalę procedūrą pagal 2006 m. gegužės 17 d. tarpinstitucinio susitarimo 28 punktą, kad poreikį panaudoti EGF lėšas ir reikalingą sumą suderintų su abiem biudžeto valdymo institucijomis. Komisija ragina tą biudžeto valdymo instituciją, kuri pirmoji tinkamu politiniu lygmeniu susitars dėl lėšų mobilizavimo pasiūlymo projekto, pranešti kitai biudžeto valdymo institucijai ir Komisijai apie savo ketinimus. Jeigu viena iš dviejų biudžeto valdymo institucijų nepritars, bus rengiamas oficialus trišalis susitikimas. 33. Komisija atskirai pateikia lėšų perkėlimo prašymą, siekdama į 2011 m. biudžetą įtraukti specialiuosius įsipareigojimų asignavimus, kaip nurodyta 2006 m. gegužės 17 d. tarpinstitucinio susitarimo 28 punkte. Mokėjimų asignavimų šaltinis 34. Kadangi numatyta EGF biudžeto eilutę 04.0501 papildyti 50 000 000 EUR iš Taisomojo biudžeto Nr. 2/2011, ši biudžeto eilutė bus naudojama pagal šią paraišką reikalingai 3 944 606 EUR sumai padengti. Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Danijos paraiška „EGF/2010/017 DK/Midtjylland Machinery“) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo[7], ypač į jo 28 punktą, atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą[8], ypač į jo 12 straipsnio 3 dalį, atsižvelgdami į Europos Komisijos pasiūlymą[9], kadangi: (1) Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką; (2) EGF taikymo sritis buvo išplėsta – nuo 2009 m. gegužės 1 d. galima teikti paramos darbuotojams, atleistiems iš darbo dėl tiesioginio pasaulinės finansų ir ekonomikos krizės poveikio, paraiškas; (3) 2006 m. gegužės 17 d. tarpinstituciniame susitarime numatyta galimybė mobilizuoti EGF lėšas, neviršijant viršutinės metinės 500 mln. EUR ribos; (4) 2010 m. gegužės 11 d. Danija pateikė paraišką mobilizuoti EGF lėšas dėl darbuotojų atleidimo iš šešių įmonių, vykdančių NACE 2 red. 28 skyriaus (Mašinų ir įrangos gamyba) veiklą Vidurio Jutlandijos (DK04) NUTS II regione, ir iki 2011 m. kovo 21 d. ją papildė išsamesne informacija. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 3 944 606 EUR sumą; (5) todėl EGF lėšos turėtų būti mobilizuotos finansinei paramai pagal Danijos pateiktą paraišką suteikti, PRIĖMĖ ŠĮ SPRENDIMĄ: 1 straipsnis 2011 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo (EGF) lėšos mobilizuojamos siekiant skirti 3 944 606 EUR įsipareigojimų ir mokėjimų asignavimų sumą. 2 straipsnis Šis sprendimas skelbiamas Europos Sąjungos oficialiajame leidinyje. Priimta [Briuselyje / Strasbūre] Europos Parlamento vardu Tarybos vardu Pirmininkas Pirmininkas [1] OL C 139, 2006 6 14, p. 1. [2] OL L 406, 2006 12 30, p. 1. [3] 2006 m. gruodžio 20 d. Europos Parlamento ir Tarybos reglamentas (EB) Nr. 1893/2006, nustatantis statistinį ekonominės veiklos rūšių klasifikatorių NACE 2 red. ir iš dalies keičiantis Tarybos reglamentą (EEB) Nr. 3037/90 bei tam tikrus EB reglamentus dėl konkrečių statistikos sričių (OL L 393, 2006 12 30, p. 1). [4] Laikantis Reglamento (EB) Nr. 1927/2006 3 straipsnio trečios pastraipos nuostatų. [5] 2006 m. gruodžio 20 d. Europos Parlamento ir Tarybos reglamentas (EB) Nr. 1893/2006, nustatantis statistinį ekonominės veiklos rūšių klasifikatorių NACE 2 red. ir iš dalies keičiantis Tarybos reglamentą (EEB) Nr. 3037/90 bei tam tikrus EB reglamentus dėl konkrečių statistikos sričių (OL L 393, 2006 12 30, p. 1). [6] Kategorijos nurodytos pagal Tarptautinės darbo organizacijos parengtą Tarptautinį standartinį profesijų klasifikatorių (ISCO). [7] OL C 139, 2006 6 14, p. 1. [8] OL L 406, 2006 12 30, p. 1. [9] OL C […], […], p. […].